User:B9 hummingbird hovering/Blog/Learning Sanskrit Weblog/Avadhuta Upanishad

avadhūtopaniṣat gauṇamukhyāvadhūtālihṛdayāmbujavarti yat tattraipadaṁ brahmatattvaṁ svamātramavaśiṣyate OM saha nāvavatu saha nau bhunaktu  saha vīryaṁ karavāvahai tejasvināvadhītamastu mā vidviṣāvahai OM śāntiḥ śāntiḥ śāntiḥ hariḥ OM atha ha sāṁkṛtirbhagavantamavadhūtaṁ dattātreyaṁ parisametya papraccha bhagavanko'vadhūtasya kā sthitiḥ kiṁ lakṣma kiṁ saṁsaraṇamiti taṁ hovāca bhagavo dattātreyaḥ paramakāruṇikaḥ akṣaratvādvareṇyatvāddhṛtasaṁsārabandhanāt tattvamasyādilakṣyatvādavadhūta itīryate 1 yo vilaṅghyāśramānvarṇānātmanyeva sthitaḥ sadā ativarṇāśramī yogī avadhūtaḥ sa kathyate 2 tasya priyaṁ śiraḥ kṛtvā modo dakṣiṇapakṣakaḥ pramoda uttaraḥ pakṣa ānando goṣpadāyate 3 gopālasadṛśāṁ śīrṣe nāpi madhye na cāpyadhaḥ brahmapucchaṁ pratiṣṭheti pucchākāreṇa kārayet 4 evaṁ catuṣpathaṁ kṛtvā te yānti paramāṁ gatim na karmaṇā na prajayā dhanena tyāgenaike amṛtatvamānaśuḥ 5 svairaṁ svairaviharaṇaṁ tatsaṁsaraṇam sāṁbarā vā digaṁbarā vā na teṣāṁ dharmādharmau na medhyāmedhau  sadā sāṁgrahaṇyeṣṭyāśvamedhamantayāgaṁ yajate sa mahāmakho mahāyogaḥ kṛtsnametaccitraṁ karma svairaṁ na vigāyettanmahāvratam na sa mūḍhavallipyate yathā raviḥ sarvarasānprabhuṅkte hutāśanaścāpi hi sarvabhakṣaḥ tathaiva yogī viṣayānprabhuṅkte na lipyate puṇyapāpaiśca śuddhaḥ 6 āpūryamāṇamacalapratiṣṭhaṁ samudramāpaḥ praviśanti yadvat tadvatkāmā yaṁ praviśanti sarve sa śāntimāpnoti na kāmakāmī 7 na nirodho na cotpattirna baddho na ca sādhakaḥ na mumukṣurna vai mukta ityeṣā paramārthatā 8 aihikāmuṣmikavrātasiddhai mukteśca siddhaye bahukṛtyaṁ purā syānme tatsarvamadhunā kṛtam 9 tadeva kṛtakṛtyatvaṁ pratiyogipuraḥsaram anusandadhadevāyamevaṁ tṛpyati nityaśaḥ 10 duḥkhino'jñāḥ saṁsarantu kāmaṁ putrādyapekṣayā paramānandapūrṇo'haṁ saṁsarāmi kimicchayā 11 anutiṣṭhantu karmāṇi paralokayiyāsavaḥ sarvalokātmakaḥ kasmādanutiṣṭhāmi kiṁ katham 12 vyācakṣatāṁ te śāstrāṇi vedānadhyāpayantu vā ye'trādhikāriṇo me tu nādhikāro'kriyatvataḥ 13 nidrābhikṣe snānaśauce necchāmi na karomi ca draṣṭāraścetkalpayantu kiṁ me syādanyakalpanāt 14 guñjāpuñjādi dahyeta nānyāropitavahninā nānyāropitasaṁsāradharmā naivamahaṁ bhaje 15 śṛṇvantvajñātatattvāste jānankasmāñchṛṇomyaham manyantāṁ saṁśayāpannā na manye'hamasaṁśayaḥ 16 viparyasto nididhyāse kiṁ dhyānamaviparyaye dehātmatvaviparyāsaṁ na kadācidbhajāmyaham 17 ahaṁ manuṣya ityādivyavahāro vināpyamum viparyāsaṁ cirābhyastavāsanāto'vakalpate 18 ārabdhakarmaṇi kṣīṇe vyavahāro nivartate karmakṣaye tvasau naiva śāmeddhyānasahasrataḥ 19 viralatvaṁ vyavahṛteriṣṭaṁ ceddhyānamastu te bādhikarmavyavahṛtiṁ paśyandhyāyāmyahaṁ kutaḥ 20 vikṣepo nāsti yasmānme na samādhistato mama vikṣepo vā samādhirvā manasaḥ syādvikāriṇaḥ nityānubhavarūpasya ko me'trānubhavaḥ pṛthak 21 kṛtaṁ kṛtyaṁ prāpaṇīyaṁ prāptamityeva nityaśaḥ vyavahāro laukiko vā śāstrīyo vānyathāpi vā mamākarturalepasya yathārabdhaṁ pravartatām 22 athavā kṛtakṛtye'pi lokānugrahakāmyayā śāstrīyeṇaiva mārgena varte'haṁ mama kā kṣatiḥ 23 devārcanasnānaśaucabhikṣādau vartatāṁ vapuḥ tāraṁ japatu vāktadvatpaṭhatvāmnāyamastakam 24 viṣṇuṁ dhyāyatu dhīryadvā brahmānande vilīyatām sākṣyahaṁ kiṁcidapyatra na kurve nāpi kāraye 25 kṛtakṛtyatayā tṛptaḥ prāptaprāpyatayā punaḥ tṛpyannevaṁ svamanasā manyatesau nirantaram 26 dhanyo'haṁ dhanyo'haṁ nityaṁ svātmānamañjasā vedmi dhanyo'haṁ dhanyo'haṁ brahmānando vibhāti me spaṣṭam 27 dhanyo'haṁ dhanyo'haṁ duḥkhaṁ sāṁsārikaṁ na vīkṣe'dya dhanyo'haṁ dhanyo'haṁ svasyājñānaṁ palāyitaṁ kvāpi 28 dhanyo'haṁ dhanyo'haṁ kartavyaṁ me na vidyate kiṁcit dhanyo'haṁ dhanyo'haṁ prāptavyaṁ sarvamatra saṁpannam 29 dhanyo'haṁ dhanyo'haṁ tṛpterme kopamā bhavelloke dhanyo'haṁ dhanyo'haṁ dhanyo dhanyaḥ punaḥ punardhanyaḥ 30 aho puṇyamaho puṇyaṁ phalitaṁ phalitaṁ dṛḍham asya puṇyasya saṁpatteraho vayamaho vayam 31 aho jñānamaho jñānamaho sukhamaho sukham aho śāstramaho śāstramaho gururaho guruḥ 32 iti ya idamadhīte so'pi kṛtakṛtyo bhavati surāpānātpūto bhavati svarṇasteyātpūto bhavati brahmahatyātpūto bhavati kṛtyākṛtyātpūto bhavati evaṁ viditvā svecchācāraparo bhūyādoṁsatyamityupaniṣat OM saha nāvavatu saha nau bhunaktu  saha vīryaṁ karavāvahai tejasvināvadhītamastu mā vidviṣāvahai OM śāntiḥ śāntiḥ śāntiḥ ityavadhūtopaniṣatsamāptā